Foto’s: Sterre skitter by modieuse Met-galaGeorge en Amal Clooney. (Foto: Invision/AP) Hollywood se beroemdste sterre kom elke jaar op die eerste Maandag in Meimaand tydens ŉ hoogs modieuse en glansryke geleentheid in New York byeen om die Metropolitan Museum of Art’s Costume Institute se lente-uitstalling te vier, en vanjaar was geen uitsondering nie. Vanjaar se tema was “Heavenly Bodies: Fashion and the Catholic Imagination”, en die elite van die internasionale vermaakbedryf het behoorlik uitgehang vir dié fondsinsamelingsgeleentheid. Die Jamaikaanse sangeres Rihanna se uitrusting deur Maison Margiela vir John Galliano het gedrup van die pêrels en kristalle. Sy het ŉ versierde kleed en ŉ kopstuk met kralewerk saam met haar ontwerpersminirok gedra. Die Amerikaanse supermodel Gigi Hadid het uitgestaan in ŉ geborduurde eenskouer Versace-skepping met kralewerk, wat lyk of dit deur loodglasvensters inspireer is. Haar suster, die supermodel Bella Hadid, het ŉ gotiese uitrusting gedra. Die aktrise en sangeres Zendaya van The Greatest Showman-faam is deur Joan of Arc inspireer en het soos ŉ krygerprinses in ŉ pantseragtige uitrusting met delikate kettingmateriaal gelyk. Katy Perry, wat in Julie vir die eerste keer in Suid-Afrika optree, het in engelvlerke van ongeveer twee meter hoog, metaalstewels en ŉ Versace-rok op die glanstapyt vir die flitsende kamera’s poseer. Die kletsrymers Nicki Minaj en Cardi B het ook die geleentheid bygewoon. Minaj het ŉ rooi Oscar de la Renta-skepping vir die gala gekies terwyl Cardi B met haar swanger magie gespog het in ŉ spierwit rok en kopstuk deur Jeremy Scott. Blake Lively. (Foto: Instagram) Blake Lively, aktrise en vrou van die Kanadese akteur Ryan Reynolds, het so asemrowend gelyk dat sy fotograwe moes vra om te kalmeer toe sy in ŉ statige en geborduurde burgundy rok op die glanstapyt verskyn het. Jennifer Lopez, Chadwick Boseman van Black Panther-faam en Kim Kardashian West, wat die geleentheid sonder haar man, Kanye, bygewoon het, het almal hul beste modevoetjies voorgesit. Lopez was geklee in ŉ kleurvolle Balmain-nommer, Boseman in ŉ ivoorkleurige skouermantel en Kardashian West het in ŉ goue Versace-rok op die glanstapyt geskitter. Ander lede van die Kardashian-familie was ook daar. Kylie Jenner, wat op 1 Februarie lewe geskenk het aan haar en die kletsrymer Travis Scott se dogtertjie, Stormi Webster, het in ŉ lang, moulose aandrok die geleentheid bygewoon. Jenner se suster Kendall het ŉ wit broekpak gedra. Die immergewilde popster Madonna het opgetof in ŉ pikswart Jean Paul Gaultier-rok en Diane Kruger het koppe laat draai in ŉ blou Prabal Gurung-skepping. Die Sex and the City-aktrise Sarah Jessica Parker het ŉ skepping en kopstuk deur Dolce & Gabbana gekies, Kate Bosworth het geskitter in ŉ rok deur Oscar de la Renta en Ariana Grande het ŉ Vera Wang-rok gedra. Amal Clooney, Anna Wintour en Donatella Versace het ook die geleentheid bygewoon.